b'\n_START_ARTICLE_\nHassan al-Banna\n_START_PARAGRAPH_\nHassan al-Banna (arab. \xd8\xad\xd8\xb3\xd9\x86 \xd8\xa7\xd9\x84\xd8\xa8\xd9\x86\xd8\xa7\xe2\x80\x8e; 14. lokakuuta 1906 \xe2\x80\x93 12. helmikuuta 1949) oli egyptil\xc3\xa4inen islamisti, joka perusti Muslimiveljeskunnan Egyptiss\xc3\xa4 vuonna 1928._NEWLINE_Al-Banna alkoi kirjoittaa 1920-luvulta alkaen tarpeesta korostaa islamin moraalisia arvoja yhteiskunnassa, politiikassa ja taloudessa. H\xc3\xa4n perusti Egyptiin vuonna 1928 Muslimiveljeskunnan, jonka tavoitteena oli n\xc3\xa4ytt\xc3\xa4\xc3\xa4, miten islamilaisia arvoja voitiin toteuttaa k\xc3\xa4yt\xc3\xa4nn\xc3\xb6ss\xc3\xa4. J\xc3\xa4rjest\xc3\xb6 organisoi aikuisten lukutaitokampanjoita, yll\xc3\xa4piti k\xc3\xb6yhille tarkoitettuja klinikoita sek\xc3\xa4 perusti osuustoimintayrityksi\xc3\xa4. Sen lis\xc3\xa4ksi j\xc3\xa4senet opettivat islamia ja islamilaista el\xc3\xa4m\xc3\xa4ntapaa. Al-Banna itse toimi aktiivisesti politiikassa, ja h\xc3\xa4n korosti islamia yhteiskunnan perustana kaikilla yhteiskunnan aloilla. H\xc3\xa4nen mukaansa islam oli "ideologia ja jumalanpalvelus, koti ja kansakunta, uskonto ja valtio, henki ja ty\xc3\xb6, kirja ja miekka"._NEWLINE_1940-luvulla al-Banna ryhtyi aseistamaan joukkojaan tarkoituksenaan aloittaa taistelu veljeskunnan vastustajia, etenkin maata miehitt\xc3\xa4neit\xc3\xa4 brittej\xc3\xa4 vastaan. Jotkut veljeskunnan j\xc3\xa4senet ryhtyiv\xc3\xa4t kuitenkin murhaamaan my\xc3\xb6s egyptil\xc3\xa4ispoliitikkoja, mink\xc3\xa4 seuraksena maan salainen poliisi murhasi al-Bannan 1949._NEWLINE_Al-Bannan lapsenlapsi on tunnettu sveitsil\xc3\xa4inen islamajattelija Tariq Ramadan.'